**МИНИСТЕРСТВО НА РЕГИОНАЛНОТО РАЗВИТИЕ И БЛАГОУСТРОЙСТВОТО**

**М О Т И В И**

**към проект на Наредба за отмяна на Наредба № РД-02-20-14 от 2011 г. за обхвата и съдържанието на оценката на въздействието върху пътната безопасност и на одита за пътна безопасност, условията и реда за извършването им и за придобиване и признаване на професионална квалификация „одитор по пътна безопасност“**

(обн., ДВ, бр. 78 от 2011 г.; изм. и доп., бр. 9 от 2017 г.)

1. **Причини, които налагат приемането на нормативния акт**

Наредба № РД-02-20-14 от 2011 г. за обхвата и съдържанието на оценката на въздействието върху пътната безопасност и на одита за пътна безопасност, условията и реда за извършването им и за придобиване и признаване на професионална квалификация „одитор по пътна безопасност“ (обн., ДВ, бр. 78 от 2011 г.; изм. и доп., бр. 9 от 2017 г.) (Наредба № РД-02-20-14 от 2011 г.) е издадена на основание чл. 36д, ал. 3 и 4 от Закона за пътищата (ЗП) от министъра на регионалното развитие и благоустройството, съгласувано с министъра на транспорта и информационните технологии и съобщенията и министъра на вътрешните работи.

Съгласно чл. 36д, ал. 3 от ЗП (ДВ, бр. 39 от 2011 г.) одиторите по пътна безопасност преминават периодични курсове за допълнително обучение при условия и по ред, определени с наредба на министъра на регионалното развитие и благоустройството, съгласувана с министъра на транспорта, информационните технологии и съобщенията и с министъра на вътрешните работи. С § 12 от ЗИД на ЗП (ДВ, бр. 23 от 2021 г.) чл. 36д, ал. 3 е изменен, като законова делегация за издаване на подзаконов нормативен акт не е предвидена.

Съгласно чл. 36д, ал. 4 от ЗП (ДВ, бр. 39 от 2011 г.) обхватът и съдържанието на оценката на въздействието върху пътната безопасност и на одита за пътна безопасност, условията и редът за извършването им и за придобиване и признаване на професионалната квалификация на одиторите за пътна безопасност се определят с наредбата по чл. 36д, ал. 3 от ЗП (Наредба № РД-02-20-14 от 2011 г.). С § 12 на ЗИД на ЗП (ДВ, бр. 23 от 2021 г.) чл. 36д, ал. 4 придобива нова редакция, предвиждаща условията и редът за придобиване на професионална квалификация „одитор по пътна безопасност“ и за преминаване на периодични курсове за допълнително обучение се определят с наредбата по чл. 36б, ал. 9 от ЗП.

С Постановление № 125 на Министерския съвет от 16 юни 2022 г., на основание чл. 36б, ал. 9 от ЗП е приета Наредба за процедурите за управление на безопасността на пътната инфраструктура (ДВ, бр. 46 от 2022 г., в сила от 21.06.2022 г.). С оглед разпоредбата на § 29 от ПЗР към ЗИД на ЗП Наредба № РД-02-20-14 от 2011 г. не следва да се прилага след влизане в сила на Наредба за процедурите за управление на безопасността на пътната инфраструктура (21.06.2022 г.).

Съгласно разпоредбата на чл. 13, ал. 1 от Закона за нормативните актове (ЗНА) актът по прилагане на закон губи изцяло или отчасти сила едновременно с пълното или частичното отменяване на закона съобразно обсега на отменяването.

Наредба № РД-02-20-14 от 2011 г. следва да бъде изрично отменена от органа, който я е издал (министъра на регионалното развитие и благоустройството, съгласувано с министъра на транспорта и съобщенията и министъра на вътрешните работи), с оглед избягване на противоречиво тълкуване и прилагане на подзаконовата нормативна уредба по реда на ЗП, поради наличието на два нормативни акта, които уреждат обществени отношения от една и съща област на нормативната уредба. Съгласно чл. 10, ал. 1 от ЗНА обществени отношения от една и съща област се уреждат с един, а не с няколко нормативни актове от същата степен, което налага Наредба № РД-02-20-14 от 2011 г. да бъде изрично отменена от министъра на регионалното развитие и благоустройството, съгласувано с министъра на транспорта и съобщенията и министъра на вътрешните работи.

1. **Цели, които се поставят с приемането на нормативния акт**

С отмяната на Наредба № РД-02-20-14 от 2011 г. за обхвата и съдържанието на оценката на въздействието върху пътната безопасност и на одита за пътна безопасност, условията и реда за извършването им и за придобиване и признаване на професионална квалификация „одитор по пътна безопасност“ се цели избягване на противоречиво тълкуване и прилагане на подзаконовата нормативна уредба по реда на ЗП.

1. **Финансови и други средства, необходими за прилагането на нормативния акт**

За приемането на проекта на Наредба за отмяна на Наредба № РД-02-20-14 от 2011 г. за обхвата и съдържанието на оценката на въздействието върху пътната безопасност и на одита за пътна безопасност, условията и реда за извършването им и за придобиване и признаване на професионална квалификация „одитор по пътна безопасност“ не са необходими финансови и други средства. Издаването на наредбата не предполага въздействие върху държавния бюджет.

1. **Очаквани резултати от прилагането на нормативния акт**

С приемането на проекта на Наредба за отмяна на Наредба № РД-02-20-14 от 2011 г. за обхвата и съдържанието на оценката на въздействието върху пътната безопасност и на одита за пътна безопасност, условията и реда за извършването им и за придобиване и признаване на професионална квалификация „одитор по пътна безопасност“ се очаква постигане на яснота и избягване на противоречия при тълкуване и прилагане на подзаконовата нормативна уредба по реда на ЗП.

1. **Анализ за съответствие с правото на Европейския съюз**

С проекта на Наредба за отмяна на Наредба № РД-02-20-14 от 2011 г. за обхвата и съдържанието на оценката на въздействието върху пътната безопасност и на одита за пътна безопасност, условията и реда за извършването им и за придобиване и признаване на професионална квалификация „одитор по пътна безопасност“ не се предвижда въвеждане на право на Европейския съюз, поради което не е изготвена таблица за съответствие с правото на Европейския съюз.